Man brand dood toe bakkie rol en grafstene op hom valŉ Man het Saterdag dood gebrand nadat hy onder ŉ bakkie vasgevang was wat omgeslaan en aan die brand geslaan het. Volgens kaptein Pelonomi Makau, ŉ polisiewoordvoerder, het die voorval tussen Mareetsane en Setlagole naby Mahikeng, in Noordwes, plaasgevind. “Die Toyota Hilux bakkie met vyf insittendes het grafstene en sement vervoer en was van Rustenburg na Kraaipan onderweg. Die bestuurder het beheer oor die voertuig verloor weens ŉ meganiese probleem,” sê Makau. “Die bakkie het gerol en aan die brand geslaan. Die man, ‘n Mosambieker, was onder die grafstene vasgevang en het dood gebrand.” Die bestuurder is ongedeerd. Twee ander mans is op die toneel vir geringe beserings behandel. Een van die mans is ernstig beseer en na ŉ hospitaal in Mahikeng geneem.